ચારેબાજુએથી નીર ભેગા થઇને કેન્દ્રમાં પ્રચંડ ધોધ પડી રહ્યો છે ને ઝણઝણાટી થઇ આવે એવી ઝયણ’નું તોફાન ઉમટ્યું છે , કઈ સંભળાતું નથી ~ જાણેકે સ્તબ્ધતા’નું એક જીવલેણ સૌંદર્ય ! એક એવું સ્વપ્ન કે જે વાસ્તવિકતા’ના કિનારે પહોંચતું જ નથી , જાણે બધું કડડભૂસ થઈને રેલાઈ જવા માટે જ સર્જાયું છે અને આખરે ક્યાં કિનારે નિશ્ચેતન થઈને નીકળશું એ સવાલ તો લટકામાં લહેરાતો જ રહે ! હા , આ જ સ્વપ્ન કહો તો સ્વપ્ન ને ઈચ્છા કહો તો ઈચ્છા ~ Iguazu Falls’ને જોવાનું ને બધીર બની તેના સૌંદર્યને પીવાનું , ઓરલાન્ડો અને મરીના’એ સાથે મળીને જોયું હતું. અને એ સાંજ કે જયારે મરીના’નો જન્મદિવસ હતો ત્યારે મસ્ત ચાઈનીઝ ડિનર પર મ્યુઝિકલ કેક સાથે ઓરલાન્ડો’એ ફોલ-વિઝીટની બે ટીકીટ્સ’ની સરપ્રાઈઝ આપી હતી અને આખરે એ સાંજ પણ સ્વપ્નવત જઈ રહી હતી , ત્યાં જ મધરાતે ઓરલાન્ડોને કૈક અસુખ જેવું લાગતા મરીના તેને તાબડતોબ હોસ્પિટલે લઇ ગઈ અને ઓરલાન્ડો’એ અંતિમ શ્વાસ લીધા અને ફરી મરીના’ના જીવનની એ કાળરાત્રી શરૂ થઇ કે જેનો મૂંઝારો જ કૈક અકળ હતો ! પણ આ કથાનકમાં અસામાન્ય શું હતું ? તો જાણો કે ; ઓરલાન્ડો એ 50 વટાવી ગયેલો ડિવોર્સી અને મરીના ત્રીસી’માં વિહરતી એક ટ્રાન્સવુમન હતી [ પૂર્વે પુરુષ પણ બાદમાં સેક્સ ચેન્જ કરાવીને બનેલી સ્ત્રી ]